Accident grav în prima zi de Paști, în județul Brăila. Două persoane de 32 și 41 de ani au murit, după ce mașina în care se aflau s-a izbit violent de un copac. Bărbatul aflat la volan avea permisul anulat.
Tânărul a fost transportat la spital FOTO: Arhivă, Adevărul
Accident grav în prima zi de Paști, în județul Brăila. Două persoane de 32 și 41 de ani au murit, după ce mașina în care se aflau s-a izbit de un copac. Cel de la volan avea permisul anulat.
Tragedia a avut loc duminică, 5 mai 2024, în jur orei 12:00, pe drumul județean 221, la ieșire din localitatea Găvani către Gemenele.
Din primele date a rezultat faptul că un bărbat, în vârstă de 41 de ani, în timp ce conducea un vehicul pe DJ 221, către comuna Gemenele, la ieșire din localitatea Găvani a pierdut controlul asupra volanului și a părăsit partea carosabilă, izbindu-se de un copac.
„În urma evenimentului a rezultat decesul șoferul și a pasagerului, în vârstă de 32 de ani, din comuna Gemenele. În urma verificărilor efectuate, polițiștii au constatat faptul că șoferul avea dreptul de a conduce anulat”, a transmis IPJ Brăila.
În acest caz, a fost întocmit dosar penal în care sunt continuate cercetările sub aspectul „săvârșirii infracțiunilor de conducere a unui vehicul fără permis de conducere și ucidere din culpă”.
Atac cu maceta, la Brăila
Tot la Brăila, un adolescent de 17 ani a fost tăiat cu o macetă, în urmă cu două zile, la intrarea în Parcul Monument, din centrul Brăilei. Agresorul a fost reținut, iar instanța a dispus măsura arestului la domiciliu pentru o perioadă de 30 de zile.
Incidentul a avut loc joi, 2 mai, în jurul orei 20:00. Polițiștii din cadrul Biroului Ordine Publică au fost sesizați la numărul de urgență 112 cu privire la faptul că un tânăr a fost lovit cu un obiect înțepător de un adolescent. Agresorul a fugit, fiind prins de polițiști la scurt timp.
„Polițiștii au identificat un tânăr de 15 ani, din Brăila, bănuit de comiterea faptei. Acesta a fost condus la sediul poliției pentru audieri, fiind cercetat penal pentru săvârșirea infracțiunilor de lovirea sau alte violențe și tulburarea ordinii și liniștii publice”, a transmis Inspectoratul de Poliție Județean Brăila.
De asemenea, tânărul a fost sancționat contravențional cu amendă, în valoare de 1.000 de lei, conform Legii nr. 61/1991. El nu a putut explica motivul faptei sale.
Vineri, 3 mai 2024, față de acesta a fost luată măsura reținerii pe bază de ordonanță pentru 24 de ore, fiind încarcerat în Penitenciarul Brăila.
Sâmbătă, 4 mai 2024, instanța a dispus față de tânăr măsura arestului la domiciliu pentru o perioadă de 30 de zile.